“He is a fine musician and a skilled player whose performances are distinguished for their intelligence, stylistic understanding, elegance, technical mastery, brilliance, and communicative power.” – Jim Hildreth (The American Organist Magazine)

“Bruun is remarkable for his stupendous technique and virtuosity, but he never lets this overshadow the music” – Ingo Hoesch (Orgel Information)

Daniel Bruun er organist i Helleruplund Kirke sideløbende med en karriere som koncertorganist. Med flere anmelderroste CD'er har han markeret sig internationalt og har givet koncerter over det meste af Europa samt Colombia. Hans repertoire spænder vidt, men har særligt fokus på musikken af Johann Sebastian Bach samt tysk og fransk romantik.

Daniel Bruun er uddannet organist fra Det Kongelige Danske Musikkonservatorium hos professor Hans Fagius, hvor han aflagde eksamen i 2005 med højeste karakter. Videregående studier i London hos David Sanger og i Toulouse på ‘Centre d'études supérieures Musique et Danse’ hos Jan Willem Jansen og Michel Bouvard. I juni 2008 spillede Daniel Bruun sin danske debutkoncert i Helligåndskirken i København.

I 2013 udkom Daniel Bruuns debut CD ‘French Impressions’, med værker af Bonnal, Roger-Ducasse, Vierne, Cochereau og Duruflé. Den blev hyldet af pressen som blandt andet skrev: “… et overlegent virtuost spil med en intens rytmik og et overbevisende musikalsk overblik.” Siden da har Daniel Bruun indspillet CD’en ‘Variations Sérieuses’, med værker af Liszt, Schumann, Mendelssohn og Reubke. Og i 2020 markerede Daniel Bruun 150-året for Louis Viernes fødsel, med en indspilning af hans ‘24 Pièces de fantaisie’. På Daniel Bruuns YouTube kanal har han indspillet Johann Sebastian Bachs ‘Clavier-Übung III’, ‘18 Leipziger koraler’ samt videoer med værker af Debussy, Fauré, Franck og Karg-Elert.

Daniel Bruun har givet talrige koncerter i ind- og udland, deriblandt: Aarhus Domkirke, Københavns Domkirke, Operaen på Holmen (som solist med Det Kongelige Kapel), Oslo Domkirke, Skt. Michaelis Kirken i Hamborg, Domkirken i Erfurt, Cathédrale Saint-André i Bordeaux, Saint-Sernin i Toulouse, m.fl. I marts 2018 var Daniel Bruun inviteret til at spille én af koncerterne i festivalen ‘Bach en Bogotá’, hvor alle Johann Sebastian Bachs orgelværker blev opført for første gang i Colombia.

Fra 2009-2015 var Daniel Bruun meget involveret i bygningen af det nye symfoniske Carsten Lund orgel i Helleruplund Kirke. Den 30. august 2015 blev orglet indviet, og i den forbindelse grundlagde Daniel Bruun ‘Helleruplund Orgelfestival’, som hvert år nyder godt af internationale stjerneorganister.